REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/142-24

28. oktobar 2024. godine

B e o g r a d

Z A P I S N I K

PETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 25. OKTOBRA 2024. GODINE

Sednica je počela u 11.31 časova.

 Sednicom je predsedavao Uglješa Marković, predsednik Odbora.

 Sednici su prisustvovali članovi Odbora: Tomislav Janković, Dragan Jovanović, Branislav Josifović, Miroslav Kondić, Jasmina Karanac, Robert Kozma, Miroslav Petrašinović, Staša Stojanović, Đorđe Stanković, Vesna Savović Petković, Nenad Filipović i Dalibor Šćekić.

Sednici Odbora su prisustvovali zamenici članova Odbora: Slobodan Ilić (zamenik dr Tatjane Marković Topalović).

 Sednici nisu prisustvovali članovi Odbora: Mila Popović, Dragan Stanojević, Predrag Marsenić niti njihovi zamenici.

Sednici su prisustvovali iz Ministarstva informisanja i telekomunikacija:

Dejan Ristić, ministar, Milan Dobrijević, državni sekretar, Katarina Tomašević, pomoćnik ministra za elektronske komunikacije i poštanski saobraćaj, Nikola Bićanin, pomoćnik ministra za informaciono društvo i informacionu bezbednost.

Odbor je većinom glasova (13 „za“, 1 „uzdržan“) u skladu sa predlogom predsednika Odbora usvojio sledeći

D n e v n i r e d:

1. Razmatranje Informacije o radu Ministarstva informisanja i telekomunikacija za period od 1. aprila 2024. godine do 30. juna 2024. godine (broj 02-1820/24 od 26.07.2024. godine);
2. Razmatranje Informacije o radu Ministarstva informisanja i telekomunikacija za period od 1. jula 2024. godine do 30. septembra 2024. godine ( broj 02-1820/24-2 od 07.10.2024. godine).

.

Pre prelaska na razmatranje utvrđenog dnevnog reda predsednik Odbora je predložio da se obavi zajednički pretres prve i druge tačke dnevnog reda. Odbor je većinom glasova (12 „za“ , 1 „protiv“, 1 „nije glasao“), prihvatio predlog.

Prva i druga tačka dnevnog reda:

- **Razmatranje Informacije o radu Ministarstva informisanja i telekomunikacija za period od 1. aprila 2024. godine do 30. juna 2024. godine;**

- **Razmatranje Informacije o radu Ministarstva informisanja i telekomunikacija za period od 1. jula 2024. godine do 30. septembra 2024. godine**

U uvodnom izlaganju, Dejan Ristić, ministar informisanja i telekomunikacija istakao je da je Republika Srbija u sektoru telekomunikacija vodeća zemlja regiona jugoistočne Evrope. Kao primer tome posmatra se rast prihoda u sektoru IT usluga koji je u odnosu na prethodni period uvećan devet puta. IT sektor postaje najbrže rastuća i najprihodovnija grana u Republici Srbiji. Potrebno je istaći da je posebno bitna saradnja sa obrazovnim institucijama, potrebni su nam stručnjaci koji su sa prostora Republike Srbije, a ne uvezeni. Bitno je napomenuti postojanje instituta koji su vezani za ovu delatost kao što je Institut za veštačku inteligenciju sa sedišem u Novom Sadu, Data centar sa sedištem u Kragujevcu. To što se pojedini instituti ne nalaze u Beogradu pokazatelj je da se misli na razvoj cele zemlje. Kada se spominje državni Data centar potrebno je spomenuti da je to jedna od osam takvih institucija u Evropi, Data centar je izuzetno značajan za našu zemlju sa ulogom institucije koja se bavi očuvanjem informacione bezbednosti Republike Srbije, zaslužan je za pozicioniranje Republike Srbije u prvu grupu zemalja po ocenama informacione bezbednosti. U komercijalnom delu centra svoje podatke čuvaju svetske kompanije što dovoljno govori o poziciji samog centra i Republike Srbije.

Treba napomenuti da je u izveštajnom periodu dosta truda uloženo u zakonodavne akivnosti što se kroz podnete izveštaje može videti.

U 2025. godini očekujemo uspostavljanje 5G sistema u Republici Srbiji. Akcionim planom razvoja poštanskih usluga u Republici Srbiji preuzeta je obaveza izmene propisa pa se može očekivati u proceduri i Predlog zakona o izmenama i dopunama Zakona o poštanskim uslugama.

Ono što je bitno napomenuti je da je od uspostavljanja sistema „Pronađi me“ sistem jednom upotrebljen. Radi se na unapređenju sistema sa upozorenjima građanima od nesreća ili nepogoda kojima se ugrožava zdravlje i život ljudi i njihove imovine. Unapređenja se rade u saradnji sa Sektorom za vanredne situacije Ministarstva unutrašnjih poslova.

Treba naglasiti da je u izveštajnom periodu povećanu aktivnost imao i Nacionalni kontakt centar za bezbednost dece na internetu i da je na temu bezbednost dece na internetu održano više od dvadeset prezentacija.

Na kraju svog izlaganja, Dejan Ristić, ministar informisanja i telekomunikacija izdvojio je tri bitna projekta za samo ministarstvo, ali i za građane Republike Srbije.

Prvi je razvoj širokopojasne komunikacione infrastrukture u ruralni predelima Republike Srbije, drugi značajan projekat je Projekat digitalizacije turističke ponude Srbije i treći je Sistem za hitno i rano upozoravanje i obaveštavanje građana u slučaju nadolazeće i neposredne nepogode ili nesreće putem sms na tačno određenom geografskom području.

U diskusiji su učestvovali narodni poslanici: Uglješa Marković, Đorđe Stanković, Branko Miljuš, Dragan Jovanović, Miroslav Petrašinović, Staša Stojanović i Robert Kozma.

 Saglasno članu 229. Poslovnika Narodne skupštine, Odbor je razmotrio Informaciju o radu Ministarstva informisanja i telekomunikacija za period od 1. aprila 2024. godine do 30. juna 2024. godine, i većinom glasova (10 „za“, 2 „protiv“, 2 „nije glasalo“) odlučio da je prihvati.

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva informisanja i telekomunikacija za period od 1. jula 2024. godine do 30. septembra 2024. godine, i većinom glasova (11 „za“, 3 „protiv“) odlučio da je prihvati.

\*

\* \*

Sednica je zaključena u 12.43 časova.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR ODBORA PREDSEDNIK ODBORA

 Maja Dimitrijević Uglješa Marković